  Майя Бывальцева 2016-тӥ арын «Ижавиа» 300 сюрслэсь трос адямиез нуиз-вайиз. 2012-тӥ арен ӵошатыса, со 76 процентлы тросгес. Граждан авиациын ужасьёслэн нуналзылы сӥзем сӥё-дано кенешонын сыӵе лыдпусъёсты шараяз компанилэн кивалтӥсез Александр Городилов. Огазеяськонын ужасьёсты ӧнер нуналэнызы ӟечкылаз Удмуртилэн тӧроез Александр Соловьёв. «Аэропортъёс, кытчы тӥляд пусэныды самолётъёс пуксё но ӝутско, берло вить аръёс ӵоже ог кык поллы тросгес луизы. Со бадӟым вормон. Тодӥсько, азьпалан тӥледлы трос лэсьтоно на ужан условиосты вань туала куронъёслы мед тупалозы шуыса. Соин ик Ижкарысь аэропортэз выльдон ужпумез федерал ёзъёсын сэрттон-пертчонэз ми азьланьтомы», — пусйиз улосвыллэн кивалтӥсез. Али компания — элькунысь одӥгез бадӟымез вытъёс тырись. 2016-тӥ арын со Удмуртилэн коньдэтаз 183 миллион 100 сюрс манет висъяз, эшшо 70 миллион манет — федерал коньдэтэ. «Ижавиалэн» пассажиръёсызлэн лыдзы вить арскын кык поллы йылӥз. Кылем арын толшорысен шуркынмонозь нуэм-ваем муртъёслэн лыдзыя со 18-тӥ инты басьтэ. Тегъёс: Ижкар Ижавиа Удмуртия аэропорт АлександрСоловьёв  